**НАХОДКИТЕ ОТ КАСТЕЛ ТРОЗИНО – СЛЕДИ ОТ БЪЛГАРИ – ХРИСТИЯНИ В ЦЕНТРАЛНА ИТАЛИЯ ПРЕЗ VI – VII В**.? **(ПРЕДВАРИТЕЛНИ БЕЛЕЖКИ)**

*Александър Мошев*

За първи път с находките от лангобардския некропол при италианското градче Кастел Трозино (Castel Trosino) българските изследователи се запознаха чрез статиите на Георги Димов и Живко Войников[[1]](#endnote-1). Макар и твърде бегло, те споменават за некропола и за една апликация, забележителна с това, че върху нея присъства известният старобългарски знак IYI. Димов отбелязва, че макар да се свързва с българите, този знак има чисто християнски смисъл и може би няма връзка с българското присъствие в Италия. Самото наличие обаче на подобен символ сред находките за мен е повод за по-подробно изследване на въпроса.

Няколко думи за некропола и неговото проучване. Първите данни за отделни находки в района на Кастел Трозино (централна Италия близо до град Асколи) са от втората половина на XVIII в. През 1872 г. е намерен гроб на конник с богат инвентар, който бързо е разграбен и находките изчезват. През 1893-96 археологът Раниеро Менгарели провежда цялостно проучване на некропола. Менгарели разкопава общо 289 гроба, от които 270 около ранносредновековната църква св. Стефан. През 2001-2003 г. са проведени нови частични разкопки. Резултатите от всички досегашни проучвания са обобщени в каталога, съставен от италианските археолози Лидия Пароли и Марко Рики[[2]](#endnote-2). Всяко едно погребение е представено с детайлен анализ на скелетните останки и гробния инвентар. Огромната част от находките е скицирана и фотографирана. Какви общи характеристики могат да се отбележат? На първо място, почти във всички гробове присъства инвентар. Някои от погребенията са изключително богати и очевидно погребаните са притежавали висок статус в лангобардското общество. Съществуват няколко често срещани типове предмети – т. нар. лангобардски фибули (закопчалки за връхна дреха), характерните за лангобардските погребения кръстове от типа Cross pattee[[3]](#endnote-3), които са били пришивани към дрехите на починалите, украшенията под формата на конче, гердани от стъклени мъниста и др.

Погребението, което ни интересува, е означено в каталога с номер 119. Погребаният е мъж, скелетът е силно повреден от времето. Гробният инвентар е много богат и включва коланни гарнитури, оръжие, конска амуниция, кръст, стъклен рог за пиене, метален съд и др. Под номер 40 и 41a-b в каталога са обозначени коланни накрайници, украсени със знак, твърде наподобяващ добре познатия старобългарски знак IYI. Друг предмет, който силно привлича вниманието е рядък вид оръжие, определен от авторите като “ромфея“ (romphaia)[[4]](#endnote-4). Става дума за артефакт със сърповидна форма. Подобни находки са познати от гето-дакийския и анатолийския културен ареал, но от много по-ранен период. По форма оръжието се доближава по-скоро до тракийския меч фалкс (falx)[[5]](#endnote-5), но има втулка за дървена дръжка като на копие.

Всичко това налага да си зададем два важни въпроса: 1 Каква е датировката на погребенията? 2. Може ли знакът, приличащ на IYI, да е показател за етническата и религиозна принадлежност не само на воина от гроб 119, но и на други от погребаните в некропола?

Отговорът на първия въпрос е относително лесен. Преобладаващото количество монети, намерени в гробовете е от времето на Юстиниан I (527–565), а най-новата е от времето на Маврикий (582–602). Следователно можем да заключим, че некрополът е използван интензивно от средата на VI до самото начало на VII в. Що се отнася до етническата и религиозната принадлежност, нещата са по-сложни. Още Павел Дякон съобщава за гепиди, българи, сармати, панонци, норици, свеби и други народности във войската на лангобардския крал Албоин (ок. 530–572)[[6]](#endnote-6). Съществуват сведения, че през VI в. в Италия живее висш духовник на име Петър с прозвище Българина[[7]](#endnote-7). Всичко това говори, че българското присъствие на Апенинския полуостров има далеч по-дълбоки корени от епизода с Алцек (Алциок?), за който съобщават Павел Дякон и Фредегарий[[8]](#endnote-8). Дали не е възможно да потърсим още по-древни връзки, датиращи от времето на етруските – вероятни балкански заселници на Италийския полуостров? За подобна теза намеква още Винченцо Д‘Амико – един от първите и най-задълбочени изследователи на древното българско присъствие в Италия. Той пише: „*Когато праисторическите селски родове в Италия бяха унищожени при залеза на Западната империя, панонските племена, сред които преобладаваха българите, окончателно заеха тяхното място. Документите все повече потвърждават, че те са се установили на местата, които са били населявани от етруските, йопигите, месапите.“* Дали това е съвпадение или българите целенасочено са търсели контакт с родствено население, е въпрос на предположения, които едва ли ще намерят еднозначен отговор.

Можем да формулираме следната хипотеза: сред относително разнородното „лангобардско“ население вероятно е присъствал значителен балкански трако-български контингент, примесен с местно население от етруско-италийски произход и „пришълци“–лангобарди. Ясно е, че това пъстро етнически население възприема християнството (донякъде примесено с някои предхристиянски вярвания) и демонстрира ярко християнската си принадлежност и вярата в Светата Троица и троичността на божеството като концепция[[9]](#endnote-9). Присъствието на IYI сред находките не само не противоречи на този факт, но го допълва, защото в случая (а и в повечето находки от ранното Средновековие) IYI вероятно символизира Христовото разпятие[[10]](#endnote-10). Такава форма на разпятието срещаме в редица средновековни църкви в Западна Европа[[11]](#endnote-11). Всичко казано дотук следва да се разглежда като работен етап на проучването. Необходимо е цялостно запознаване както с археологическия материал (включително в италианските музеи), така и с писмените паметници от епохата и литературните източници. Дотогава изясняването на проблема ще е по-скоро в сферата на догадките.

БЕЛЕЖКИ:

1. Димов, Г. Българите в Южна Италия през Средните векове (от VI-XI век). В: Quod Deus vult! Сборник в чест на професор дин Красимира Гагова. С., 2013, с. 98–119; Войников, Ж. Лангобардите, гепидите, панонските и алцековите българи. Онлайн публикация на адрес: <http://www.bulgari-istoria-2010.com/booksBG/Panonski_Alcekovi_BG.pdf> ; [↑](#endnote-ref-1)
2. Paroli, L., M. Ricci. La necropoli altomedievale di Castel Trosino. vol. 1 Catalogo. Firenze, 2007. Вж. също: Paroli, L. The Langobardic finds and the Archaeology of Central Italy. In: From Attila to Charlemagne. New York, 2000, pp. 140–163. [↑](#endnote-ref-2)
3. Вж. по-подробно за този вид и подобни видове кръстове Смирнова, И. Тайная история креста. М., 2006, с. 219–228. [↑](#endnote-ref-3)
4. За ромфеята вж. Бонев, Ч. Праславянските племена. Ч. II (Б-К). С., 2008, с. 24. („*Сред металните изделия като специфично оръжие, изобретено от БЕСИТЕ, може да бъде отделена ромфеята. Това е нападателно оръжие с едностранно право или леко извито острие и остър връх – средна дължина около 1,50 м. Античните автори го определят като копие или меч. Използвано е и през римската епоха като специфично оръжие на тракийските части [КЕТД, 239]. Две трети от известните ромфеи са намерени на територията на планинските БЕСИ (Западни Родопи). Тези находки са от ІV–І в. пр. Хр. и са открити в земите между реките Места и Чепеларска (Асеница, Чая) – при селата Брестовица, Извор, Руен, Асенова крепост, Червен, Забърдо, Плетена и Дебрен [Колев, К.Древнотракийският, 306–320]. К. Колев предполага, че мястото на изобретяване и начална употреба на ромфеята е племенната територия на БЕСИТЕ. Бих уточнил, че става дума за земите на планинските БЕСИ, занимаващи се с рудодобив и ковачество. Тукидид нарича именно ДИИТЕ махайрофори [Thuc., II, 96, 2], т. е. махайроносци. Махайрата е нападателно оръжие, подобно на ромфеята.“);* Паунов, Ев. Ромфея: новооткрит тракийски меч от Западните Родопи / Rhomphaеa: A New Thracian Sword From the Western Rhodopеs (Southwest Bulgaria). В: Heros Hephaistos. Studia in honorem Liubae Ognenova-Marinova. Велико Търново, 2005, с. 374–380. [↑](#endnote-ref-4)
5. За фалкса вж. Borangic C. Incursiune in Arsenalul Armelor Curbe Tracice. Falx Dacica. - Sebus, I, 2009. Онлайн на адрес: <https://www.scribd.com/doc/33876270/Borangic-C-Incursiune-in-Arsenalul-Armelor-Curbe-Tracice-Falx-Dacica-Sebus-I-2009> [↑](#endnote-ref-5)
6. „История на лангобардите, II, 26”: “*Но известно е, че Албоин доведе със себе си тогава в Италия хора от най-различни народности които били покорени от него и предшествениците му, затова и до днес, местностите (селищата – А. М.) в които живеят носят техните имена: гепидски, български, сарматски, панонски, швабски, норикски и т.н.”;* History of the Langobards (Historia Langobardorum), II, 26: *It is certain that Alboin then brought with him to Italy many men from various peoples which either other kings or he himself had taken. Whence, even until today, we call the villages in which they dwell Gepidan, Bulgarian, Sarmatian, Pannonian, Suabian, Norican, or by other names of this kind*. Онлайн публикация на адрес: <http://www.northvegr.org/histories%20and%20chronicles/history%20of%20the%20lombards/011.html> [↑](#endnote-ref-6)
7. “…*защото в една важна бележка на папа Григорий Велики се казва следното: "Блаженият Пиетро Булгаро, свещенник българин от латински ритуал, умрял в 605 г. като кардинал в Рим, е бил роден в 560 г. в Салусолла (Италия)...”*(Банковски, Ив. Нещо за пра-българите и по-специално за тези, заселили се в Италия през VI и VII векове. Франкфурт, 1960. Онлайн публикация на адрес: <http://ziezi.net/amico/Bankovski.htm> ). Вж. също Дамико, В. Българите, живеещи в Италия през късното (по-скоро „ранното“ – А. М.) Средновековие. Рим, 1942. Онлайн публикация на адрес: <http://ziezi.net/amico/bulgaro.htm> . [↑](#endnote-ref-7)
8. За Алцек и Алциок вж. по-подробно Gregorio Grimaldi, Istoria delle leggi e magistrati del regno di Napoli, Vol. I. Napoli, 1749, pp. 131-132; Angelo Fumagalli, Delle antichità Longobardico-Milanesi, Vol. I. Milano, Imperial Monistero di S. Ambrogio Maggiore, 1792, p. 43; Барболова, З. Произход и семантика на историческото име Алцек//алцеко и/или Алциок. Онлайн публикация ня адрес: <http://www.bulgari-istoria-2010.com/booksBG/Z_Barbolova_Alcek.pdf>; Мингазов Р. Р. Наследники Великой Болгарии в Западной Европе. - Филология и культура. Philology and Culture, 1 (27), 2012, с. 201-207; Николов, Ал. Alzeco. Dux Vulgarum и заселванията на българи в Италия. В: Българско средновековие: общество, власт, история. С., 2013, с. 157-169. [↑](#endnote-ref-8)
9. За което свидетелства и наличието сред находките на украса за щит с формата на трираменна свастика или т. нар. трискел. За употребата на „троични знаци“ от етруските вж. онлайн публикацията: <http://www.za-balgarite.com/3.5.11.%20Italy.html> [↑](#endnote-ref-9)
10. Вж. по въпроса за значението на знака IYI вж. последно Инкова, М. За християнската символика на знака „ипсилон” в старобългарската култура. – Проблеми на изкуството 3, 2014, с. 3–10 и цитираната от авторката литература. Вж. също Илиева, Г. Християнски символи върху археологически паметници от Първото българско царство на територията на България. Автореферат на дисертация за присъждане на образователната и научна степен “Доктор“. Б. м., Б. г., с. 30–33. [↑](#endnote-ref-10)
11. Например върху фасадата на църквата в град Ларино, разположен в района на Молизе, Южна Италия, осветена през 1319 г. Вж. онлайн: <https://it.wikipedia.org/wiki/Duomo_di_Larino>. [↑](#endnote-ref-11)